KIRJALLINEN KYSYMYS E-2343/03

esittäjä(t): Jean-Maurice Dehousse (PSE) komissiolle

(16. heinäkuuta 2003)

Aihe: Eurostatin tapaus: EU:n toimielinten taloudelliset edut ja imago

Viime viikkojen ajan on pidetty paljon melua Eurostatia koskevasta skandaalista. Vastoin oikeussääntöjä useita korkeita virkamiehiä, joiden joukossa on myös pääjohtaja, on syytetty julkisesti varsinkin lehdistössä jopa 900 000 euron suuruisten varojen kavaltamisesta (Agence Europe, 19. kesäkuuta 2003).

Tällä tavoin tietyt lehdet ovat jo tuominneet nämä kaksi virkamiestä, kuten myös he, jotka uskovat tätä lehdistöä ja levittävät asiaa tarkoittamalla tai tarkoittamatta pahaa ilman, että asianmukainen syytekirjelmä olisi virallisesti vahvistettu. Tietojeni mukaan syytettyjä ei myöskään ole kuultu.

Jotta keskustelu pidettäisiin niin objektiivisena kuin mahdollista, eli mahdollistettaisiin tekojen toteen näyttäminen ja niiden ollessa rikollisia tuomitseminen sekä, jos mahdollista, syyllisten keitä he sitten ovatkaan ja missä oleskelevatkaan tuomitseminen, haluan esittää komissiolle seuraavat kysymykset.

1. Koska ja miten komissio sai tiedon väitetyistä teoista?

2. Mitkä nämä teot ovat tarkkaan ottaen?

3. Ovatko teot aiheuttaneet oikeudellisen syytteen tai virallisen syytteen yhteisön tai unionin elimissä?

4. Jos väitetyt teot liittyvät todellakin petokseen tai vastaavanluonteiseen toimintaan, pitääkö paikkansa, että kaikki tai osa näistä teoista on havaittu Eurostatin pääjohtajan vuodesta 1999 vaatimien sisäisten tarkistusten yhteydessä?

5. Mikäli näin on, mihin jatkotoimiin tuolloin ryhdyttiin varainhoitoasetusta koskevien rikkomusten suhteen?

6. Koska ja miten Euroopan petostentorjuntavirasto (OLAF) sai tiedon asiasta?

7. Miten OLAF toimi tuolloin?

8. Onko OLAF jo tehnyt virallisen johtopäätöksen?

9. Onko OLAF tai jokin muu EU:n toimielin kuullut virallisesti näitä virkamiehiä? Jos on, niin keitä?

10. Mihin toimiin komissio on tähän mennessä ryhtynyt puolustaakseen toisaalta unionin taloudellisia etuja ja toisaalta syyttömyysolettamaa, jotta EU:n toimielinten imagoa ei vahingoitettaisi perusteetta?

Pedro Solbes Miran komission puolesta antama vastaus

(8. syyskuuta 2003)

Komissio olettaa, että Eurostatiin liittyvät tapahtumat, joihin arvoisa parlamentin jäsen kysymyksessään viittaa, liittyvät Planistat-yhtiöön. Tässä vastauksessa keskitytään näin ollen kyseiseen yhtiöön liittyviin seikkoihin.

Mitä tulee ajankohtaan ja tapaan, jolla komissio sai kyseiset seikat tietoonsa, on syytä mainita seuraavaa: OLAF ilmoitti lokakuussa 2000 hyvin lyhytsanaisesti oletettuja säännönvastaisuuksia koskevan tutkimuksen käynnistämisestä. Samalla todettiin, että pääsihteerille ilmoitettaisiin myöhemmin, olivatko tiedot osoittautuneet paikkansa pitäviksi. Huhtikuussa 2003 OLAF antoi täydentävän tiedotteen komission pääsihteerille ja ilmoitti tiettyjen virkamiesten mahdollisesta osallisuudesta asiaan. Samalla se kuitenkin pyysi pidättymään heitä koskevien tietojen ilmaisemisesta eikä täsmentänyt heihin mahdollisesti kohdistuvia syytöksiä. Komissio haluaa muistuttaa, että sillä on jo ollut tilaisuus selvittää yksityiskohtaisesti milloin ja kuinka se on saanut tiedon Eurostatia koskevista eri tutkimuksista, erityisesti talousarvion valvontavaliokunnan (Cocobu) 17. ja 30. kesäkuuta 2003 pitämissä kuulemistilaisuuksissa. Tällöin talousarvion valvontavaliokunnan puheenjohtajalle annettiin kirjalliset vastaukset tiedoksi sen jäsenille. Komissio toimittaa nämä vastaukset suoraan arvoisalle parlamentin jäsenelle. Huhtikuun 28. päivänä 2003 ilmestyneissä lehtiartikkeleissa esitettiin erittäin vakavia syytöksiä, ja niissä kerrottiin tarkkoja tietoja tutkimusten laajuudesta ja moitittavista teoista.

Mitä tulee moitittaviin tekoihin, komissio ei tutkimusten ollessa vielä kesken halua ottaa kantaa niiden tuloksiin eikä puuttua asianomaisten henkilöiden oikeuksiin. Samasta syystä komissio ei myöskään voi tässä vaiheessa vahvistaa tai kumota tietoa siitä, missä määrin kaikki tai osa kyseisistä teoista on paljastunut sisäisten tarkastusten yhteydessä, jotka Eurostatin pääjohtaja on pyytänyt tehtäväksi vuodesta 1999 lähtien. Planistat-yhtiöön liittyvät teot, jotka paljastettiin 19. maaliskuuta 2003, ovat tutkittavana Pariisin alioikeudessa (Tribunal de Grande Instance de Paris). Tähän mennessä syytteitä ei ole nostettu eikä ketään ole asetettu syyteharkintaan.

Mitä tulee siihen ajankohtaan ja tapaan, jolla asia saatettiin OLAFin käsiteltäväksi, on syytä muistuttaa seuraavaa: Varainhoidon valvonnan pääosasto toimitti 17. maaliskuuta 2000 OLAFille tarkastuskertomuksen, jonka aiheena on Datashop-verkossa toteutettu erityisbudjetti. Tämän jälkeen OLAF sai haltuunsa muita tietoja, joiden perusteella voitiin epäillä petollista toimintaa. Näiden tietojen perusteella OLAF saattoi käynnistää petostentorjuntatutkimuksen 6. lokakuuta 2000. OLAF käynnisti Eurostat-pääosastoa koskevan tutkimuksen, jonka yhteydessä OLAFin tutkijat suorittivat erilaisia tutkintatoimenpiteitä. OLAF toimitti viime maaliskuun 19. päivänä Pariisin viralliselle syyttäjälle raportin, jota koskee rikosoikeudellisen menettelyn salassapitosääntö. OLAFin tutkijat ovat Eurostatin ulkopuolella suoritetun tarkastuksen yhteydessä kuulleet useita virkamiehiä todistajina. Lisäksi eräitä virkamiehiä on kuultu Eurostatin sisällä suoritetun tarkastuksen yhteydessä, joka on edelleen kesken.

Lopuksi on todettava, että komissio on nostanut kanteen Pariisin yleisen syyttäjäviraston käynnistämän menettelyn yhteydessä, joka on seurausta OLAFin sille toimittamista tiedoista. Komissio pyytää lisäksi parlamentin jäsentä tutustumaan komission 9. ja 23. heinäkuuta 2003 pitämissään kokouksissa toteuttamiin eri toimenpiteisiin, joista on tiedotettu parlamentille. Komissio on ryhtynyt tiettyihin toimenpiteisiin suojatakseen etunsa ja henkilöstönsä syyttömyysolettaman.